b'\n_START_ARTICLE_\nStanko Mervic\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli in ni\xc5\xbeji gimnaziji v rojstnem kraju se je od leta 1937 do 1940 v zaselku Hru\xc5\xa1ica na hru\xc5\xa1i\xc5\xa1ki planoti u\xc4\x8dil za trgovskega pomo\xc4\x8dnika in tu kot trgovski pomo\xc4\x8dnik ostal do vpoklica v italijansko vojsko, po njeni kapitulaciji septembra 1943 pa od\xc5\xa1el v partizane in se pridru\xc5\xbeil borcem Dolomitskega odreda. Iz Jugoslovanske ljudske armade je bil odpu\xc5\xa1\xc4\x8den 1946. Leta 1948 je v Beogradu kon\xc4\x8dal vi\xc5\xa1jo finan\xc4\x8dno \xc5\xa1olo. Do 1952 je bil v slu\xc5\xbebi pri Ministrstvu za finance Ljudske republike Slovenije v Ljubljani, nato je bil do 1957 finan\xc4\x8dni in\xc5\xa1pektor Okrajnega ljudskega odbora v Tolminu in Novi Gorici, ter od 1957 do 1964 in\xc5\xa1pektor Slu\xc5\xbebe dru\xc5\xbebenega knjigovodstva v Novi Gorici. 1. avgusta 1964 je bil imenovan za direktorja tovarne elektrotermi\xc4\x8dnih aparatov Eta v Cerknem. V \xc4\x8dasu, ko je bil direktor, je bila leta 1968 podpisana pogodba o sodelovanju z zahodnonem\xc5\xa1kim podjetjem E.G.O. kar je pomenilo za\xc4\x8detek dolgoro\xc4\x8dnega sodelovanja s tem partnerjem. Pod njegovim vodstvom je Eta postala ena vodilnih tovarn v svoji panogi v Evropi. Prejel je ve\xc4\x8d odlikovanj in priznanj, posmrtno 1975 tudi Kraigharjevo nagrado.'